Нобэ
Iэ плъыжьым и дунейпсо махуэщ. Сабийхэр зауэхэм хэтын хуей зэрыхъур, я IэхэмкIэ лъы ягъэжэну къазэрыхукъуэкIыр мыдэным хуэгъэпсауэ 2004 гъэ лъандэрэ ирагъэкIуэкI.
1864 гъэм Москва зоопарк къыщызэIуахащ.
1908 гъэм дунейм щыяпэу Нью-Йорк щежьащ автомобилкIэ къызэдэжэурэ щIым и хъуреягъ гъуэгуанэр зэпызычыну мурад зыщIа гуп.
1929 гъэм Налшык щIыпIэ мыхьэнэ зиIэ курорт хъуащ.
1943 гъэм Краснодар къалэр, Тимашевск, Кореновск щIыналъэхэр Кавказ Ищхъэрэ фронтым и дзэхэм, партизанхэри я дэIэпыкъуэгъуу, хуит къащIыжащ.
1947 гъэм Приморскэ крайм, Сихотэ-Алинь щIыналъэм, къыщехуэхащ вагъуэижыпкъ (метеорит). Ар езым хуэдэхэм я нэхъ ин дыдэт — и хьэлъагъыр тонн 70-м нэсырт.
1955 гъэм СССР-м и Министрхэм я Советым унафэ къищтащ Байконур космодромыр ухуэным теухуауэ.
1957 гъэм Кавказ Ищхъэрэм щыяпэу Налшык телевиденэм лэжьэн щыщIидзащ.
1961 гъэм дунейм щыяпэу СССР-м «Венера-1» станцыр хьэршым иутIыпщащ.
1979 гъэм Женевэ (Швейцарие) климатымкIэ япэ дунейпсо конференцым лэжьэн щыщIидзащ.
1994 гъэм Лиллехаммер (Норвегие) къыщызэIуахащ XVII щIымахуэ Олимп джэгухэр. Ахэр мазаем и 27-м иухащ.
2010 гъэм мазаем и 12 — 28-хэм Ванкувер (Канадэ) щекIуэкIащ ХХI щIымахуэ Олимп джэгухэр.
Мазаем и 12 — 21-хэм Лиллехаммер (Норвегие) щекIуэкIынущ ныбжьыщIэхэм я 2-нэ щIымахуэ Олимп джэгухэр.
США-м и 16-нэ президенту щыта, цIыхур ягъэпщылIу мыдэныр хабзэу зыгъэува я лъэпкъ лIыхъужь Ликольн Авраам къызэралъхурэ илъэс 207-рэ ирокъу.
Польшэм щыщ революционер, адыгэхэм я псэукIэр, я хабзэхэр зыджу щыта Лапинский Теофил къызэралъхурэ илъэси 189-рэ ирокъу.
Тыркум щыпсэуа адыгэ тхакIуэ, дунейпсо литературэм и классикыу къалъытэ Хьэткъуэ Умар (Омер Сейфеддин) къызэралъхурэ илъэси 132-рэ ирокъу.
Дзэзешэ цIэрыIуэ, Совет Союзым тIэунейрэ и ЛIыхъужь, Маршал Чуйков Василий къызэралъхурэ илъэси 116-рэ ирокъу.
УсакIуэ, КъБР-м и Къэрал саугъэтым и лауреат Къэшэж Иннэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 2 — 5, жэщым градус 0 — 1 щыхъунущ.
